CELEX: C2005/057/64
Language: el
Date: 2005-03-05 00:00:00
Title: Υπόθεση T-504/04: Προσφυγή της S.p.a. Navigazione Libera del Golfo κατά της Επιτροπής των Ευρωπαϊκών Κοινοτήτων, ασκηθείσα στις 29 Δεκεμβρίου 2004

5.3.2005   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 57/37
            
         Προσφυγή της S.p.a. Navigazione Libera del Golfo κατά της Επιτροπής των Ευρωπαϊκών Κοινοτήτων, ασκηθείσα στις 29 Δεκεμβρίου 2004
   (Υπόθεση T-504/04)
   (2005/C 57/64)
   Γλώσσα διαδικασίας: η ιταλική
   Η S.p.a. Navigazione Libera del Golfo (N.L.G.), με έδρα τη Νεάπολη, εκπροσωπούμενη από τον δικηγόρο S. Ravenna, άσκησε στις 29 Δεκεμβρίου 2004 ενώπιον του Πρωτοδικείου των Ευρωπαϊκών Κοινοτήτων προσφυγή κατά της Ευρωπαϊκής Επιτροπής με αντικείμενο την ακύρωση της εκδοθείσας στις 16 Μαρτίου 2004 (1) αποφάσεως, κατά την έννοια του άρθρου 88, παράγραφος 2, πρώτο εδάφιο, και του άρθρου 86, παράγραφος 2, ΕΚ, σχετικά με την έγκριση του καθεστώτος ενισχύσεων που χορήγησε η Ιταλία στη δημόσια επιχείρηση θαλάσσιων μεταφορών Caremar (όμιλος Tirrenia).
   Η προσφεύγουσα ζητεί από το Πρωτοδικείο:
   
               1.
            
            
               να ακυρώσει το άρθρο 3, παράγραφος 1, στο μέτρο που εγκρίνει τις χορηγούμενες στην Caremar ενισχύσεις για τις υπηρεσίες μεταφοράς επιβατών με πλοίο στη γραμμή Νapoli Beverello – Capri, με ισχύ από 1ης Ιανουαρίου 1992, και να διατάξει την επιστροφή των παρανόμως εισπραχθεισών από τις 6 Αυγούστου 1989 ενισχύσεων,
            
         
               2.
            
            
               να ακυρώσει το άρθρο 3, παράγραφος 2, στοιχείο α', στο μέτρο που προβλέπει την κατάργηση των ενισχύσεων για τις τακτικές υπηρεσίες «ταχείας μεταφοράς επιβατών» στη γραμμή Νapoli Beverello – Capri από 1ης Σεπτεμβρίου 2004 αντί της 6ης Αυγούστου 1989 και να διατάξει παράλληλα την επιστροφή των παρανόμως εισπραχθεισών από την Caremar από την τελευταία ημερομηνία ενισχύσεων,
            
         
               3.
            
            
               να διατάξει την εκπλήρωση της υποχρεώσεως περί μειώσεως της ικανότητας της Caremar να μεταφέρει επιβάτες με «ταχέα» μέσα, αφού προηγηθεί η κατάργηση των σχετικών υπηρεσιών από 1ης Ιανουαρίου 2005,
            
         
               4.
            
            
               επικουρικώς, στον βαθμό που το Πρωτοδικείο δεν θα ακύρωνε το άρθρο 3, παράγραφος 1, υπό τους προσδιοριζόμενους στο σημείο 1 όρους:
               
                           α)
                        
                        
                           να διατάξει την απόδοση των παρανόμως εισπραχθεισών από την Caremar κατά το χρονικό διάστημα των 29 μηνών μεταξύ της 6ης Αυγούστου 1989 και της 1ης Ιανουαρίου 1992, ημερομηνίας ενάρξεως ισχύος της εγκρίσεως, ενισχύσεων,
                        
                     
                           β)
                        
                        
                           να ακυρώσει τη διάταξη της παραγράφου 2, στοιχείο δ', στο μέτρο που δεν προβλέπει την υποχρέωση δημοσιοποιήσεως του κόστους και πρόσθετου κόστους που συνεπάγονται οι ΥΔΥ (υποχρεώσεις δημόσιας υπηρεσίας) που ανατέθηκαν στην Caremar, καθώς και του ύψους των χορηγουμένων ετησίως ενισχύσεων,
                        
                     
                           γ)
                        
                        
                           να ακυρώσει το άρθρο 5, στο μέτρο που δεν προβλέπει την υποχρέωση κοινοποιήσεως προληπτικώς των ενισχύσεων που συνδέονται με τις τροποποιήσεις των τιμολογίων της Caremar, συμπεριλαμβανομένων των λογαριασμών του ομίλου,
                        
                     
         
               5.
            
            
               να καταδικάσει την Επιτροπή στα δικαστικά έξοδα.
            
         Λόγοι και κύρια επιχειρήματα
   Η προσφεύγουσα εταιρία, στην οποία ανατέθηκαν, κατόπιν της αποφάσεως της Περιφέρειας Καμπανίας της 14ης Δεκεμβρίου 2001, συγκεκριμένες υποχρεώσεις δημόσιων υπηρεσιών (ΥΔΥ), χωρίς οποιαδήποτε αντιστάθμιση, βάλλει κατά της αποφάσεως της Επιτροπής της 16ης Μαρτίου 2004 σχετικά με τις κρατικές ενισχύσεις εκ μέρους της Ιταλίας προς τις ναυτιλιακές εταιρίες Adriatica, Caremar, Siremar, Saremar και Toremar (όμιλος Tirrenia) (μη δημοσιευθείσα στην ΕΕ), όσον αφορά ειδικότερα τις διατάξεις για τη γραμμή Napoli Molo Beverello - Capri, η οποία ρυθμίζεται στο άρθρο 3, παράγραφος 1 και παράγραφος 2, στοιχείο α', της προσβαλλόμενης αποφάσεως.
   Οι εν λόγω διατάξεις:
   
               —
            
            
               επιτρέπουν τις χορηγούμενες στην Caremar ενισχύσεις για τις υπηρεσίες μεταφοράς επιβατών με πλοίο στη γραμμή Napoli Beverello – Capri, από 1ης Ιανουαρίου 1992, και
            
         
               —
            
            
               προβλέπουν την κατάργηση των ενισχύσεων για τις τακτικές υπηρεσίες «ταχείας μεταφοράς επιβατών» στη γραμμή Napoli Beverello – Capri, αλλά από 1ης Δεκεμβρίου 2004.
            
         Σύμφωνα με την προσφεύγουσα, η έγκριση των ενισχύσεων που προορίζονται να αντισταθμίσουν το επιπλέον κόστος των υπηρεσιών δημόσιου χαρακτήρα (ΥΔΥ) που ανατέθηκαν στη δημόσια επιχείρηση Caremar είναι παράνομη εφόσον δεν συντρέχουν εν προκειμένω οι οριζόμενες με την κανονιστική ρύθμιση προϋποθέσεις. Συναφώς, γίνεται επίκληση της παραβάσεως του άρθρου 86, παράγραφος 2, της Συνθήκης, του κανονισμού (ΕΟΚ) 3577/1992 του Συμβουλίου, της 7ης Δεκεμβρίου 1992, καθώς και της υποχρεώσεως επαρκούς αιτιολογίας και μη αντιφατικότητας των πράξεων.
   Συγκεκριμένα, η προσφεύγουσα υποστηρίζει ότι:
   
               —
            
            
               στη γραμμή Napoli – Capri υφίσταται ανέκαθεν ο ανταγωνισμός δύο ιδιωτικών ναυτιλιακών εταιριών (της N.L.G. και της S.N.A.V.), οι οποίες παρέχουν καθ' όλα συγκρίσιμες αν όχι ταυτόσημες υπηρεσίες καθ' όλη τη διάρκεια του έτους· ενώπιον του παιγνίου των δυνάμεων της αγοράς, ουδαμώς είναι αναγκαία η χορήγηση ΥΔΥ στην Caremar
            
         
               —
            
            
               εντούτοις, οι διασφαλιζόμενες από τις δύο ιδιωτικές εταιρίες υπηρεσίες αποτέλεσαν και οι ίδιες αντικείμενο συμβάσεως δημοσίου δικαίου που επέβαλε η Περιφέρεια Καμπανίας με σκοπό τον καθορισμό συγκεκριμένων ΥΔΥ σε θέματα ωραρίων, τιμών, συνεπείας, συνεχείας, τύπου πλοίων και ποιότητας υπηρεσιών, αναλόγων ή και ταυτοσήμων προς τις ανατεθείσες στην Caremar ΥΔΥ
            
         
               —
            
            
               κατά τη διεκπεραίωση των εν λόγω υπηρεσιών, η Caremar υφίσταται τεράστιες απώλειες χρήσεως οι οποίες αντισταθμίζονταν, μέχρι το 1974, από αντίστοιχες ενισχύσεις αποκαλούμενες «ετήσιες επιχορηγήσεις οικονομικής εξισορροπήσεως» (οι ιδιωτικές εταιρίες αποκλείονται από οποιαδήποτε επιχορήγηση με ρητή απόφαση της Περιφερείας Καμπανίας)
            
         
               —
            
            
               δεδομένου ότι το κόστος της ανατεθειμένης στην Caremar υποχρεώσεως παροχής δημόσιας υπηρεσίας δεν προσδιορίστηκε με βάση προκήρυξη δημόσιου διαγωνισμού, η Επιτροπή θα όφειλε, προκειμένου να εκτιμήσει τον νομότυπο χαρακτήρα των καταβληθεισών στη δημόσια υπηρεσία επιχορηγήσεων, να χωρήσει σε ανάλυση του επιπρόσθετου κόστους, αναφερόμενη και λαμβάνοντας υπόψη το κόστος χρήσεως μιας μέσης επιχειρήσεως παρέχουσας ανάλογες υπηρεσίες (επί παραδείγματι το κόστος που φέρουν οι ανταγωνιστικές ιδιωτικές εταιρίες στην ίδια γραμμή Napoli – Capri).
            
         Τέλος, γίνεται επίκληση υπερβάσεως εξουσίας εκ μέρους της Επιτροπής, στον βαθμό που η καθής εισήγαγε με την προσβαλλόμενη απόφαση κριτήρια υποδιαιρέσεως της αγοράς, τα οποία, διακρίνοντας βάσει χρονικών παραμέτρων τις παρεχόμενες διά πλοίου υπηρεσίες από εκείνες μέσω ταχέων μονάδων, προσέθεσαν τον όρο της εγκρίσεως ενός καθεστώτος ενισχύσεων υπέρ των υπηρεσιών μεταφοράς που παρέχει η Caremar μέσω πλοίων, καθεστώτος το οποίο διαφορετικά ουδέποτε θα είχε αναγνωριστεί ως συμβατό, ενόψει του ανταγωνισμού εκ μέρους των ιδιωτικών εταιριών που δρουν υπό συνθήκες όλως παρεμφερείς αποκλειστικά όσον αφορά την παροχή υπηρεσιών μεταφοράς επιβατών.
   
      (1)  Απόφαση μη δημοσιευθείσα ακόμη στην ΕΕ.